60 siegħa leave bi ħlas sħiħ għall-ġenituri prospettivi li jgħaddu mill-proċess tal-IVF
Imtella' Ġunju 26, 2020 - Aġġornata 26 Ta' Ġunju, 2020 3:56pm Mill-Ġimgħa daħal fis-seħħ avviż legali li permezz tiegħu ġenituri prospettivi li jgħaddu mill-proċess ta' prokreazzjoni medikament assistita, IVF, se jkunu intitolati għal 60 siegħa leave bi ħlas sħiħ. Dan se jgħodd kemm għall-ħaddiema fis-settur pubbliku u ħaddiema mal-privat. Daħal fis-seħħ l-avviż legali li jemenda l-Ordni ta' Standard Nazzjonali dwar il-leave ta' prokreazzjoni medikament assistita, magħrufa aħjar bħala IVF. Il-Ministru fl-Uffiċċju tal-Prim Ministru, Carmelo Abela, spjega kif permezz ta' dawn l-emendi, issa ġenituri prospettivi anke persuni single se jkunu intitolati għal 60 siegħa leave bi ħlas sħiħ mingħand min iħaddimhom. "Dawn is-60 siegħa ta' leave jistgħu jutilizzawhom matul il-proċess li jkunu għaddejjin minnu kemm il-persuna li tkun direttament affettwata minn dan il-proċess, kif ukoll il-persuna li tkun is-sieħeb jew is-sieħba ta' din il-persuna. Qed nagħtu wkoll dan il-leave lil min ikun donatur. Din il-persuna li tkun donatur ta' oocyte wkoll tibbenefika minn 60 siegħa leave bi ħlas. Il-Ministru Abela qal li dawn l-emendi jieħdu inkunsiderazzjoni l-fatt li l-identità tal-ġeneru ta' persuna tista' tkun differenti mill-karatteristiċi tiegħu jew tagħha. Semma' kif persuna jista' jkollha karta tal-identità li fuqha jkun hemm imniżżel li s-sess tagħha huwa dak ta' raġel, iżda l-karatteristiċi sesswali fiżiċi jkunu ta' mara, jew viċe versa. Qal li dawn l-emendi saru wara konsultazzjoni mal-Bord tar-Relazzjonijiet dwar l-Impjiegi u ma' uffiċjali tal-Awtorità għall-Protezzjoni tal-Embrijuni u tad-Direttorat għad-Drittijiet tal-Bniedem u l-Integrazzjoni. Il-Ministru Abela qal li fl-ewwel leġiżlatura tiegħu dan il-Gvern daħħal is-servizz bla ħlas tal-IVF u fil-manifest elettorali tal-2017 wiegħed li dan is-servizz se jkompli jitwessa'. Qal li l-Gvern huwa impenjat li jassigura l-ugwaljanza bejn iċ-ċittadini kollha fid-diversità tagħhom.